# Зиннур Хөснияр

Зиннур Хөснетдинов, Зиннур Зыятдин улы Хөснетдинов, әдәби псевдонимы Зиннур Хөснияр (1961 елның 18 июле, ССРБ, РСФСР, Биектау районы, Бикнарат) — язучы, «Сәхнә» журналының баш мөхәррире, Татарстанның атказанган сәнгать эшлеклесе (2001), Ш. Маннур, Ф. Хөсни (2001), Г. Исхакый (2008) исемендәге әдәби, М. Сәлимҗанов исемендәге театр (2019), М. Җәлил исемендәге Республика яшьләр (2009) премияләре лауреаты. Татарстанның Язучылар (1990 елдан) һәм Театр әһелләре (2017 елдан) берлекләре әгъзасы.

# Зиннур Хөснияр
## Тәрҗемәи хәле

1961 елның 18 июлендә Татарстан АССР Биектау районы Бикнарат авылында туган. Әтисе Зыятдин — балта остасы, тимерче; әнисе Һәдия күмәк хуҗалыкта эшләгән. Зур Битаман урта мәктәбен (1978), Казан дәүләт педагогия институтының татар теле һәм әдәбияты бүлеген тәмамлаган. Дүртенче курста укыганда «Ялкын» балалар журналы редакциясендә бүлек мөхәррире булып эшли башлый. 1985—1987 елларда армиядә хезмәт итә, Брест шәһәрендә офицерлар мәктәбен тәмамлый. Армиядән соң 1989 елга кадәр «Татарстан» радиосында әдәби-драматик тапшырулар редакциясе мөхәррире, аннары Татарстан китап нәшриятында мөхәррир булып эшли.
1989 елның октябрендә З. Хөснияр инициативасы буенча Татарстан Язучылар берлеге белән берлектә һәм «ПОИНТ» совет-фин уртак предприятиесе (җитәкчесе – эшмәкәр-журналист Солтан Сәлимҗанов) ярдәмендә балалар өчен төсле-бизәкле «Салават күпере» журналы оештырыла, 1990 елның 1 мартында нәшер ителә башлый. 1997 елда ул зур тиражлы «Таһир-Зөһрә» гаилә газетасын, бер елдан соң «Җүләр чак» яшьләр газетасын, «Әбүгалисина» медицина газетасын, «Яучы» социаль – көнкүреш газеталарын оештыра. 2001 елда «Сәхнә» исемле театр һәм эстрада журналына нигез салына.
2001 елда ««Ак Барс» нәшрият йорты» исемендә коммерцияле нәшрият (ҖЧҖ) оештыра һәм З. Хөснияр тарафыннан гамәлгә куелган барлык басмалар үзе директор булган әлеге нәшриятта басыла. Әлеге нәшрият йорты татар һәм рус телләрендә нәфис әдәбият һәм дини китаплар да бастыра.

# Зиннур Хөснияр
## Иҗаты

Студент елларында институтның «Илһам» әдәби-иҗат түгәрәгендә актив катнаша, түгәрәкнең җитәкчесе була. Хикәяләр, повестьлар яза, аларның егермеләбе ТКНда 1989 елда чыккан «Таң ата да кич була» беренче җыентыгына кертелгән. Беренче хикәяләрендә автор авыл җиренә, гади эшче халыкка дан җырлый.
«Тәгәри китте язмышлар» (1991) исемле проза җыентыгы, «Терсәк сугышы» (2001) һәм «Эттән туган» (2003) романнары авторы. «Два билета на трагедию» (2007), «Хуш, авылым!» (2011), «Гарасат» (2014) кебек романнарында әхлак нигезләре таркала-җимерелә барган хәзерге чынбарлыктагы гыйбрәтле вакыйгаларның, кешеләр арасындагы каршылыклы мөнәсәбәтләрнең фәлсәфи асылын ачарга омтыла. Балалар әдәбиятында да актив эшли, алар өчен хикәяләр, әкиятләр, пьесалар яза. 1996—2004 еллар арасында кече яшьтәге балалар өчен биш китабы басылып чыккан.
2018 елда «Кичү: хикәяләр, повестьлар, роман-дилогия» (Казан, Татарстан китап нәшрияты, 2012), «Гарасат: роман-дилогия» (Казан, «Хозур» нәшрияты 2014) һәм «Көмеш чыбыркы: повестьлар һәм романнар» (Казан, Татарстан китап нәшрияты, 2016) китаплары өчен Тукай премиясенә тәкъдим ителгән булган.

# Зиннур Хөснияр
## Китаплары

* Китаплары
* Таң ата да кич була. – Казан: Татарстан китап нәшрияты, 1986.
* Тәгәри китте язмышлар. – Казан: Татарстан китап нәшрияты, 1991.
* Шүрәле шаяруы / Зиннур Хөснияр, Ләбиб Лерон. – Казан: «Салават күпере» китапханәсе, 1996. – 48 б.
* Аллага шөкер. Балалар өчен дин сабаклары / проект авторы Зиннур Хөснияр. – Казан: «Ак Барс» нәшрият йорты ҖЧҖ, 2002. – 96 б.
* Терсәк сугышы: роман, повесть, хикәяләр. – Казан: Татарстан китап нәшрияты, 2002. – 365 б.
* Алмачуар әкияте. – Казан: «Ак Барс» нәшрият йорты ҖЧҖ, 2003. – 16 б.
* Книга жизни. Уроки нравственности для детей. – Казань: ООО Издательский дом «Ак Барс», 2003. – 95 с.
* Сөбханалла. Хикәятләр / проект авторы Зиннур Хөснияр. – Казань: «Ак Барс» нәшрият йорты ҖЧҖ, 2003. – 28 б.
* Эттән туган: роман-дилогия, повесть, хикәялә. р – Казан: Татарстан китап нәшрияты, 2005. – 383 б.
* Два билета на трагедию: роман-дилогия, повести, рассказы. – Казань: Татарское книжное издательство, 2007. – 399 с.
* Мин инглизчә өйрәнәм / проект авторы Зиннур Хөснияр. – Казан: Татарстан китап нәшрияты, 2010.
* Хуш, авылым: роман-эссе / дилогиянең беренче китабы. – Казан: «Идел-Пресс» нәшрияты, 2011. – 216 б.
* Кичү: хикәяләр, повестьлар, роман-дилогия. – Казан: Татарстан китап нәшрияты, 2012. – 575 б.
* Гарасат. Роман-дилогия. – Казан: «Хузур» нәшрияты, 2014.
* Җирдә ниләр бар икән? Гарасат: роман-дилогия. – Казан: ШЭ Хөснетдинова З.З., 2015.

# Зиннур Хөснияр
## Бүләкләре, мактаулы исемнәре

* 2001 — Татарстанның атказанган сәнгать эшлеклесе — «әдәбият һәм сәнгать өлкәсендәге казанышлары өчен» (ТР Президенты Указы, 22.03.2001)
* 2001 — Татарстан Язучылар берлегенең Фатих Хөсни исемендәге әдәби премиясе — ««Ак болыт күләгәсе», «Хуҗа һәм аның хатыны», «Кышлаган үгез» исемле хикәяләре өчен»
* Шәйхи Маннур исемендәге премия
* 2005 — «Казанның 1000 еллыгы истәлегенә» медале
* 2009 — М. Җәлил исемендәге Республика яшьләр премиясе — ««Сәхнә», «Салават күпере» журналларын чыгарудагы хезмәтләре өчен» (ТР министрлар кабинеты карары 13.02.2009 № 79)
* 2008 — Г. Исхакый исемендәге әдәби премия — «әдәбият өлкәсендәге уңышлары өчен»
* 2019 — Марсель Сәлимҗанов премиясе — «Татарстан Республикасының профессиональ театр сәнгатен үстерүгә керткән өлеше өчен»

# Зиннур Хөснияр
## Гаилә хәле

Өйләнгән. Хатыны Нурия: 1986 елның августында өйләнешкәннәр. Кызы Зилә (Зилә Яз), «Салават күпере», «Сабантуй» журналлары баш мөхәррире; улы Булат.